Jeugresensie: Lewende planeet: Verstaan en bewaar biodiversiteit | LitNet
Jeugresensie: Lewende planeet: Verstaan en bewaar biodiversiteit
Johannes Meyer Boeke en skrywers 2016-02-10
Die wenner van hierdie ensiklopedie is Lelanie van den Berg.
Johannes Meyer - 'n graad 3-leerder van Laerskool Stellenbosch - het na die ensiklopedie Lewende planeet gekyk. Hier is sy indrukke.
Hier is wat ek van die ensiklopedie Lewende planeet dink. (Oorspronklike naam: Living Earth: Understanding and conserving biodiversity, uitgegee deur Protea.)
Watter soort boek dit is
Lewende planeet is 'n ensiklopedie oor diere en seelewe. Dit het ook baie interessante feite oor die lewe op aarde. Mens kry afdelings oor seelewe en ook landlewe in die boek (my gunsteling is die seelewe). Ek hou nogal van die Pompeiiwurm en dis 'n realistiese naam, want hy woon by 'n seevulkaan. Bl 132: "Die Pompeiiwurm is 'n dier wat die heel naaste aan hidrotermiese skeure aangetref word. Hierdie gediertetjie wat amper 15 cm lank kan word, kan uiterste toestande deurstaan. Die watertemperatuur by sy kop is ongeveer 20 grade celsius." Hidrotermiese skeure is moontlik waar seevulkane plaasvind, net soos wat 'n groot vulkaan lank gelede by Pompeii plaasgevind het.
Wat die boek ons leer
Op bl 1 leer die boek ons om die aarde op te pas. Ons leer in die boek dat mense al baie diere laat uitsterf het, byvoorbeeld die dodo. Ons moet die aarde oppas dat dit nie met ander diere gebeur nie. Een manier om dit te doen is as 'n mens 'n vis vang en dis te klein, gooi dit terug. Haal net uit wat mens gebruik en wat groot genoeg is. As dit groot genoeg is, dan het dit al eiers gelê en dan het ander visse al in sy plek begin lewe.
Vir wie die boek geskryf is
Die boek is vir enigiemand wat belangstel in die natuur. As jy meer wil lees van tropiese reënwoude, grasvlaktes, woestyne, naaldbosse en gematigde woude, poolstreke, berge, eilande, oseane, varswateromgewings, kunsmatige habitats, 'n veranderde en verarmde planeet en bewuste bewoners is die boek dalk vir jou.
Interessanthede in die boek
Ek het in hierdie boek van dinge gelees wat ek nog nêrens anders gehoor het nie. Byvoorbeeld: die Atlantiese makohaai en ook die addervis en die lanternvis. Ek het nooit geweet die lanternvis is so klein nie.
Die boek leer regtig van bewaring en ek het gelees van diere waarvan daar baie min oor is. Soos die babiroesa, ek het nie geweet daar is 'n dier waarvan daar so min oor is nie. Daar is 4 000 diere hiervan oor op aarde.
Waarom die aarde 'n lewende planeet is
Die aarde is op die regte afstand van die son af. Daar is ook bome waarvan blare vir ons suurstof gee. Gravitasie is die magneet in die aarde. En die belangrikste ding op aarde is water.
Ander boeke wat soos hierdie een is – wat dieselfde is en wat verskil
Die Aarde-ensiklopedie (Die aarde: 'n Ensiklopedie vir kinders deur John Woodward, NB-Uitgewers) is ook 'n ensiklopedie wat ek ken – daar staan meer geskryf oor wat in die aarde is, soos edelgesteentes. Daar is minder in hierdie boek geskryf oor die lewende goed wat op die aarde leef as in die boek Lewende planeet. In Lewende planeet gaan dit meer oor hoe mense die aarde moet oppas. Die ander een vertel vir mens wat mens op aarde kry en nie eintlik oor die mens se rol op aarde nie.
Waarom nog ensiklopedieë uitgee as die internet bestaan
Mens weet wie die boek geskryf het. Op die internet kon enigiemand iets geskryf het. As 'n mens nog meer wil weet, kan 'n mens nog meer oor iets lees op die internet.
Ek het vir die internet gevra (vir Google) of mens alles kan glo wat mens op die internet lees: "Can I believe everything I read on the internet?"
Ek het afgekom op 'n webwerf met die naam 6 reasons you really can't believe anything you read online. Hierdie webwerf vertel vir 'n mens dat baie mense betaal om hulle feite boaan op Google of Firefox se soekenjins te sit en dan beteken dit nie noodwendig dis waar nie.
Inligting oor 350 dier- en plantspesies.
Tropiese woude • Grasvlaktes en savannes • Woestyne • Naaldbosse en gematigde woude • Poolstreke • Berge en grotte • Eilande • Oseane • Varswateromgewings • Kunsmatige habitats.
Sluit ook 'n woordelys, gedetailleerde indeks en selfdoenaktiwiteite in vir ontluikende ekoloë in.
Om een eksemplaar van die ensiklopedie Lewende planeet te wen, stuur 'n e-pos aan [email protected] met die titel "Lewende planeet". Jou naam, e-pos-adres en telefoonnommer moet in die e-pos staan. Jou e-pos moet LitNet teen 23 Februarie 2016 bereik.
'n Deeglike resensie wat my lus maak om ten minste twee eksemplare van die boek vir twee stelle kleinkinders te gaan aanskaf. Vandag nog. Knap gedaan, Johannes Meyer!